沙善餘

沙善餘（），名慶，以字行，出身南京回回，上海穆斯林学者、教育家。

 生平 
沙善餘是南京回回，生勒苏州，4歲个辰光跟牢渠拉爷从苏州搬到上海。渠先后勒垃圣芳济学堂、 格致书院读书。清朝光绪廿九年（1903年），跟牢尚贤堂个李佳白专修英文，后首来当仔助教。光绪三十一年，因为反对美国虐待华工，宣传抵制美货咾，畀李佳白辞退，到复旦公学教英文。沙善餘个英文水平是蛮高个。

宣统元年（1909年），上海清真董事会整顿扩充原来福佑路清真寺开办个务本小学，改名清真务本两等小学，沙善餘当学董，负责筹办事体，也兼授课程。1918年学堂搬到小桃园清真寺，改名清真回民学校。

1911年5月份，发起组织清真商团，自家当團长，姪女婿伍特公當副團長，武昌起义以后清真商团参与上海光复个战斗。民国元年（1912年）当仔山东高等学堂教务长、校长，民国3年，拒受袁世凯“诏封三品正授校长”咾，回到上海，当仔《神州日报》、《申报》编辑，兼路透通讯社译员搭华商纱厂联合会秘书咾啥。民国20年（1931年），当仔私立敦化小学校长、事务主任搭英文老师，1934年学堂成立仔初中部，扩建成功私立敦化中小学（是难朝上海市黄浦区回民小学搭上海市回民中学个前身）。

沙善餘是中国回教学会发起人之一，畀人推选为学会干事。渠还是《中国回教学会月刊》两個主编之一，箇份刊物主张建社团、办学堂，用教育兴教兴国。渠搭哈德成阿訇、伍特公一淘翻译仔《古兰经》前3卷，勒垃《中国回教学会月刊》丄發表。

1954年，当仔上海市文史馆馆员，还是盧灣區第一到第四届区政协委员。

1968年5月31號，沙善餘走脫，享壽九十歲。

 著作 
《上海回民史料》、《上海各清真寺沿革》、《上海伊斯兰教史》

 參考 

Category:沙姓
Category:回族
Category:上海伊斯兰教